**ข้อมูลสำหรับบุคลากรทางสาธารณสุข**

**ไข้อีดำอีแดง (Scarlet fever)**

ไข้อีดำอีแดงหรือ Scarlet fever เป็นโรคติดต่อที่เกิดจากเชื้อแบคทีเรีย สเตรปโตคอคคัสชนิดเอ (Streptococus group A) ซึ่งเป็นเชื้อที่ก่อให้เกิดโรคได้หลายชนิดแต่ผู้ป่วยส่วนใหญ่มักมีอาการไม่รุนแรง โรคอื่นๆที่เกิดจากการติดเชื้อชนิดนี้ ได้แก่ คออักเสบจากเชื้อสเตรปโตคอคคัส โรคติดเชื้อผิวหนังโรคหัวใจหัวใจรูมาติกเป็นต้น ในกรณีโรคไข้อีดำอีแดงเชื้อแบคทีเรียสเตรปโตคอคคัสชนิดเอที่ก่อโรคนั้นเป็นเชื้อชนิดที่สามารถสร้าง pyrogenic exotoxins ชนิด A B หรือ Cได้และมักพบควบคู่กับอาการคออักเสบจากเชื้อสเตรปโตคอคคัสด้วย

**อาการแสดง**

ผู้ป่วยโรคอีดำอีแดงมักมีอาการเริ่มต้นคือ เจ็บคอ ปวดศีรษะ และมีไข้ ต่อมาเริ่มมีผื่นละเอียดสีแดงสัมผัสแล้วมีลักษณะคล้ายกระดาษทราย โดยผื่นจะเริ่มจากลำคอ รักแร้และหน้าอกช่วงบนลามลงมาตามลำตัวแขนขา โดยผื่นมักเห็นชัดเจนที่คอ หน้าอกด้านบน ข้อศอก รักแร้ ขาหนีบและต้นขาด้านใน หลังมีผื่น 2-4 วันผื่นจะเริ่มลอกออกโดยเฉพาะบริเวณปลายนิ้ว นิ้วเท้า ผู้ป่วยโรคอีดำอีแดงอาจมีปื้นขาวที่ลิ้นซึ่งต่อมาจะลอกออกภายในสองถึงสามวันทำให้ลื้นมีลักษณะบวมแดง (strawberry tongue) นอกจากนี้ยังอาจมีอาการต่อมนำเหลืองที่คอบวมโตกดเจ็บ ใบหน้าแดง(flushing)แต่รอบปากซีด(circumoral pallor) อีกด้วย

**อาการแทรกซ้อน**

อาการแทรกซ้อนของโรคไข้อีดำอีแดงส่วนใหญ่มักเป็นอาการคลื่นไส้อาเจียน หากผู้ป่วยรับประทานยาไม่ครบต่อเนื่องอาจเกิดภาวะแทรกซ้อนที่รุนแรงขึ้นเช่น การติดเชื้อในหูชั้นกลางและไซนัส ปอดอักเสบ หรืออาจรุนแรงจนการติดเชื้อในกระแส
โลหิต ติดเชื้อที่กระดูกและข้อหรือติดเชื้อในสมองได้

**การติดต่อโรค**

ผู้ป่วยโรคไข้อีดำอีแดงมักติดเชื้อผ่านการสัมผัสใกล้ชิด(direct contact) หรือผ่านหายใจเอาละอองฝอย(large respiratory droplet) ที่ติดเชื้อเข้าทางระบบทางเดินหายใจ การติดเชื้อผ่านการรับประทานอาหารก็พบได้แต่น้อย

**ระยะฟักตัว**1-3 วัน

**ระยะแพร่เชื้อ**

ผู้ป่วยที่มีอาการสามารถแพร่เชื้อได้จนกระทั่งผู้ป่วยหายจากอาการป่วยซึ่งอาจนานถึง 10-21 วัน อย่างไรก็ดีหากผู้ป่วยได้รับการรักษาด้วยยาปฏิชีวนะที่เหมาะสมระยะแพร่เชื้อจะลดลงเหลือภายใน 24 ชั่วโมงหลังได้รับยาปฏิชีวนะ

**ประชากรกลุ่มเสี่ยงและระบาดวิทยาของโรค**

โรคไข้อีดำอีแดงนั้นสามารถพบได้ตั้งแต่เด็กเล็กจนถึงผู้ใหญ่ จากรายงานเฝ้าระวังของสำนักระบาดวิทยากระทรวงสาธารณสุขพบว่าตั้งแต่วันที่1 มกราคมถึง 10 มิถุนายน 2554 พบผู้ป่วยแล้ว 524 ราย ส่วนใหญ่เป็นเด็กในกลุ่มอายุ 7-9 ปี แต่ก็มีรายงานว่าพบผู้ป่วยกลุ่มอายุอื่นๆเช่นกัน สถานการณ์โรคไข้อีดำอีแดงปี2554ในประเทศไทยยังไม่พบแนวโน้มการระบาดรุนแรงกว่าและยังไม่พบการระบาดแบบเป็นกลุ่มก้อนในประเทศ(ข้อมูลจากรายงานระบบเฝ้าระวังโรค สำนักระบาดวิทยา กรมควบคุมโรคกระทรวงสาธารณสุข)ในกรณีที่เคยป่วยด้วยโรคไข้อีดำอีแดงแล้ว ถึงแม้การเป็นซ้ำของโรคไข้อีดำอีแดงนั้นพบได้ไม่บ่อย แต่เนื่องจากโรคนี้เกิดจาก pyrogenic exotoxins สามชนิด คือชนิด A B หรือ Cซึ่งสร้างจากแบคทีเรียสเตรปโตคอคคัส ชนิดเอต่างกลุ่มกัน ดังนั้นการป่วยซ้ำอาจเกิดขึ้นได้

**การวินิจฉัยโรค**

โรคไข้อีดำแดงนั้นสามารถวินิจฉัยได้จากประวัติและอาการแสดงของโรคโดยแพทย์

**การรักษา**

การรักษาโรคไข้อีดำอีแดงนั้น สามารถรักษาได้ด้วยการรับประทานยาฆ่าเชื้อกลุ่มเพนนิซิลิน โดยผู้ป่วยควรรับประทานยาฆ่าเชื้อครบตามที่แพทย์สั่งเพื่อผลการรักษาที่ดีปองกันการดื้อยาและภาวะแทรกซ้อนโดยเฉพาะโรคไข้รูมาติก

**ข้อปฏิบัติสำหรับเจ้าหน้าที่สาธารณสุขเพื่อป้องกันการระบาดในศูนย์เด็กเล็ก**

เนื่องจากยังไม่มีวัคซีนเพื่อป้องกันติดเชื้อจากแบคที่เรียสเตรปโตคอคคัส ชนิดเอ การป้องกันการติดเชื้อจึงสามารถทำได้โดยปฏิบัติตามแนวทางการป้องกันโรคติดเชื้อผ่านการสัมผัสและฝอยละอองดังนี้

1. ให้ความรู้เรื่องการส่งเสริมสุขภาพของเด็กเล็กให้แข็งแรงอยู่เสมอร่วมถึงการส่งเสริมพฤติกรรมอนามัยที่ดีในเด็กเล็ก เช่น หลีกเลี่ยงพฤติกรรมการขยี้ตาแคะจมูกปาก
2. ให้ความรู้แก่ครูผู้ดูแลและผู้ปกครองว่าควรแนะนำเด็กที่ยังไม่มีอาการป่วยให้หลีกเลี่ยงการสัมผัสใกล้ชิดกับผู้ป่วยไข้อีดำอีแดง
3. ให้ความรู้เรื่องสวมหน้ากากอนามัยอย่างถูกต้องหากมีความจำเป็นต้องใกล้ชิดผู้ป่วย
4. แนะนำให้ล้างมือบ่อยๆด้วยสบู่ หรือเจลแอลกอฮอล์ ก่อน-หลังสัมผัสผู้ป่วย
5. เฝ้าระวังโรคไข้อีดำอีแดงโดยเน้นย้ำการตรวจคัดกรองโรคทุกเช้าตามแนวทางการป้องกันควบคุมโรคติดต่อในศูนย์เด็กเล็ก
6. หากผู้ดูแลพบเด็กป่วยควรแนะนำให้แยกเด็กป่วยออกจากเด็กปกติทันทีและแจ้งให้ผู้ปกครองมารับเด็กเพื่อให้ดูแลที่บ้าน
7. แนะนำผู้ปกครองให้พาเด็กป่วยไปพบแพทย์และรับประทานยาฆ่าเชื้ออย่างต่อเนื่อง หลังรับประทานยาฆ่าเชื้อครบอย่างน้อย 24 ชั่วโมง เด็กสามารถอยู่ร่วมกับเด็กปกติได้
8. หากพบผู้ป่วยเป็นกลุ่มก้อนในศูนย์เด็กเล็กแจ้งข่าวการระบาดยังสำนักระบาดวิทยากรมควบคุมโรค กระทรวงสาธารณสุข

แหล่งข้อมูล

1.<http://www.ecdc.europa.eu/en/healthtopics/scarlet_fever/basic_facts/Pages/factsheet_general_public.aspx>

2. David L. et al. Control of Communicable Diseases Manual